Gooi die Afrikaner legkaart weg - Diskoers
Die tema is die Afrikaner en die kerk. Die kerk vir 'n Afrikaner is nie net 'n tema nie, dit is DIE tema.
Voor die val van die apartheid regime het die kerk en die staat so saam-saam die Afrikaner se identiteit by die naweek se rugbybraai bespreek. Hul het skynbaar onwetend en per abuis in mekaar se gesprekke verdwaal. Die een altyd in teorie hemelhoog bo die ander, maar in die werklikheid maak krag maar mag.
Met die kom en gaan van die 94 verkiesing het een van die Afrikaner se twee sterk mans die emmer geskop. Die kerk staan alleen. Meteens spits alle Afrikaners hul ore vir 'n nuwe lys kriteria van Afrikaner-identiteit waaraan almal moet voldoen.
Die kerk hou steeds vol dat 'n lewensmaat (van die teenoorgestelde geslag, natuurlik) die eerste regte stap is. Mense kan nie alleen gelukkig wees nie. Moet nou asb. nie absurd wees nie. 'n Familie is die eerste legkaartstukkie. 'n Familie wat Christus dien is die Afrikaner se droom. Elke Sondag kom die Afrikanerman en Afrikanervrou en plaas hul familie op skou. Wys vir die wêreld dat jy ook die lysie gekry het en een vir een die lysie se kriteria afmerk.
"Ek het dit gemaak," sê elkeen vir hom- en haarself. Die Afrikanervrou se droom is om 'n ring aan haar vinger te hê wat wys dat sy "genoeg" was en hard genoeg gewerk het om die aandag van 'n man te verdien. Sy sal nou vir hom 'n kind baar en so die droom familieskou volbring.
Werk is natuurlik die volgende legkaartstukkie. Salomo het gesê arbeid is baie belangrik en so sal ons werk. Die man moet sorg vir sy familie (dit is nou die familie wat ook verpligtend is tot die legkaart). Die werk kan nie net enige werk wees nie. Dit moet gefokus wees op die welstand van die familie. Geluk by die werk is 'n bysaak wanneer dit kom by jou legkaart. Onthou, daar is magies om vol te maak. Moet ook nie vergeet dat jy jou tiende moet betaal nie en onthou asb. vir Caesar. So word jou maandelikse uitgawes in volwassenheid al bepaal vanaf die oomblik wat jy daai eerste skreeu gee by geboorte.
Mettertyd sit die vyftigjarige man, met vrou en kinders aan die slaap, en werk terwyl die belasting se afsnypunt soos 'n guillotine oor sy kop hang. Met al hierdie legkaart-druk moet die man asb. onthou om soos ou Markus Aurelius geen emosie te toon nie. Dit is die beeld van 'n Afrikanerman: 'n 1900 jaar oue oorlede Italianer wat op 'n stadium 'n gebied van die wêreld oorheers het. Daar kan geen swakpunte getoon word nie. Emosies is die grootste swakpunt. Los dit vir die vrouens, die swakkelinge waar onredelikheid 'n middelnaam mag wees. Laat vroue swak wees terwyl die mans hul beskerm teen die swartgevaar, rooigevaar en al die ander bangmaakstories wat die familie bymekaar hou.
Vir die kerk is dit net belangrik dat die Afrikaner en haar families elke Sondag kerk toe kom en 'n tiende betaal. Hoe anders moet die dominee oorleef? Die Rapport se opskrif lees elke Sondag: 'Man se vuis ontplof deur kamerdeur". Almal koop die koerant op pad terug van die kerk af en kyk met ontnugtering na mekaar soos die soet van die koeksister met tee afgespoel word.
In die bostaande gedeelte is daar verskeie dinge wat nie noodwendig steeds so is in elke mikrogemeenskap nie. Baie dinge verander met tyd. Dit is belangrik dat dit doen.
Die legkaart waaraan elke Afrikaner bou is absurd en moet aangespreek word. Waar kom hierdie stukkies vandaan? Is dit nog die Apartheidstaat wat ons soos marionette beheer. Is dit die kerk? Wie en wat moet die definisie van 'n Afrikaner bepaal?
Moenie bou aan 'n legkaart met onbekende bronne nie. Gooi hom weg. Al is jy 'n ateïstiese-homoseksuele-transseksuele swart vrou, kan jy 'n Afrikaner wees. Wat saak maak is of jy Ingrid Jonker se Ontvlugting lees en jou siel terselfdertyd begin ruk van die trane wat oor jou wange sny soos jy verlang na die gedigte wat sy nog kon skryf as haar pa se lysie van Afrikanerwees en dogterwees net gelees het: 'Ingrid'.
Antonie Klopper is tans 'n kandidaat prokureur. Hy het verlede jaar sy LLB voltooi en beskik ook oor 'n BCom (Regte) graad.